ททท.เร่งผลักดันฟื้นเศรษฐกิจภาคการท่องเที่ยว คาดสิ้นปีนี้จะมีรายได้เข้าประเทศกว่า 1.2 ล้านล้านบาท
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยถึงช่วงครึ่งหลังของปี 2565 ตลาดนักท่องเที่ยวต่างชาติเดินทางเข้าประเทศไทยจะมีแนวโน้มปรับตัวดีขึ้น เมื่อเทียบกับช่วงเดียวกันของปี 2564 โดยมีจำนวนนักท่องเที่ยวต่างชาติประมาณ 7.5 ล้านคน สร้างรายได้ 4.03 แสนล้านบาท สำหรับสถานการณ์การเดินทางท่องเที่ยว ของนักท่องเที่ยวต่างชาติเข้าไทยในช่วงครึ่งปีแรก ตั้งแต่วันที่ 1 มกราคม - 30 มิถุนายน 2565 มีจำนวน 2.12 ล้านคน และล่าสุดจำนวนทะลุ 4 ล้านคนแล้ว อีกทั้งมีแนวโน้มการเดินทางเข้าประเทศไทยในครึ่งปีหลัง คาดว่าจะมีนักท่องเที่ยวต่างชาติเดินทางเข้าไทย 7.5 ล้านคน เมื่อรวมกับครึ่งปีแรกอยู่ที่ 9.62 ล้านคนอย่างไรก็ตาม ททท. เชื่อมั่นว่าจะผลักดันให้ถึง 10 ล้านคน รวมนักท่องเที่ยวไทย  160 ล้านคน-ครั้ง จะสามารถสร้างรายได้จากการท่องเที่ยวทั้งปีได้ 1.2 ล้านล้านบาท และคาดว่าอุตสาหกรรมการท่องเที่ยวจะกลับเป็นปกติเหมือนก่อนเกิดโควิดได้ในปี 2567